Gandia realitza una nova actuació de modernització i millora al polígon Alcodar amb una inversió de 180.000 euros
12 novembre 2024

## Gandia realitza una nova actuació de modernització i millora al polígon Alcodar amb una inversió de 180.000 euros12 novembre 2024Última actualització: 12 novembre 2024

![](../gestion/img/81888cd94c949c37a3e4a8bacf591d3d593f5ebc957ac87f9338d296bdaecc19.jpg)  
  

L'alcalde de Gandia, **José Manuel Prieto**, acompanyat de la coordinadora general d'Urbanisme, **Maite Alonso**; tècnics municipals, i responsables de l'empresa encarregada de les obres, van visitar els treballs de millora, modernització i dotació d'infraestructures i serveis que s'està realitzant a la part oest del polígon Alcodar. Una actuació que s'ha iniciat recentment i està previst que finalitze a mitjans de desembre.

  
La intervenció té un pressupost de 180.000 euros, dels quals 127.000 procedeixen d'una subvenció de l'IVACE mentre que la resta, 53.000 euros, procedeixen de l'Ajuntament de Gandia.

L'objectiu dels treballs és millorar la mobilitat i la sostenibilitat d'aquest polígon industrial, amb l'execució de la continuació del carril bici. Una vegada superada la subestació elèctrica, s'executarà el nou tram de carril bici en paral·lel a la Gran Via del Castell de Bairén (N-332) fins al camí de la Banyosa, la qual cosa millorarà l’accessibilitat al Castell.

Paral·lelament, es reordenen els accessos a l'estació de servei existent per millorar la seguretat en aquest punt, alhora que s'incrementen les zones verdes amb la plantació de 15 arbres i plantes arbustives, es millora la xarxa de clavegueram i la senyalització, i es canaitza l'enllumenat.

  
**Més de 4 milions d’euros invertits a les zones industrials**

Tal com ha explicat Prieto després de la visita, aquest any s'han invertit 150.000 euros procedents dels romanents de tresoreria que, sumats a l'aportació de l'IVACE, suposen un total de 600.000 euros en millores per a les zones industrials de la ciutat.

Amb la mobilització d'aquest any, ja són 4,2 milions d'euros els que s'han invertit en aquest àmbit des del 2017 als polígons Alcodar, Benieto, El Rajolar i La Vital. Concretament en Alcodar s’ha destinat des d’aleshores un montant global de vora 2 milions d’euros.

_"Millorar els nostres polígons és millorar la competitivitat de les empreses"_, ha declarat l'alcalde, qui ha afegit que aquestes intervencions creen noves oportunitats i permeten la implantació de nous negocis amb l'impacte positiu que això té per a la generació de riquesa i ocupació.

_“No oblidem que la inversió pública sempre genera llocs de treball. Per això els nostres polígons industrials han de tindre les millors condicions”. “Continuarem amb aquesta filosofia de buscar ajudes per millorar la competitivitat dels nostres polígons, posant les bases perquè es puguen implantar noves empreses o les que ja tenim, cresquen”_, ha finalitzat.